La Spezia

La Spezia (Ligur nyelven Spèsa vagy A Spèza) város és megyeszékhely Olaszország Liguria régiójában, az azonos nevű öböl északi partján. A városban van az ország legnagyobb hadikikötője, illetve a legnagyobb hadiipari vállalata, az OTO Melara. Lakosainak száma 92 119 fő (2023. január 1.). Fekvése A város a Speziai-öböl északi részén fekszik egy szűk völgyben. Egyes negyedei felkúsznak a várost övező dombvidékre. A várostól nyugatra található a Cinque Terre Nemzeti Park. A város Liguria és Toszkána határától pár km-re helyezkedik el, egy természetes öböl központjában, amelynek nevét is adja. A várost Riminivel összekötő képzeletbeli egyenes választóvonal az északi és középső–déli olaszországi dialektusok, illetve a nyugati és a keleti újlatin nyelvek között. Története A település eredetére vonatkozóan pontos adatok nem léteznek. Nevének eredete sem tisztázott, valószínűleg a latin aspis szóból származik, amelynek jelentése pajzs. A település első említése a 13. századból származik, ekkor épült meg erődje is a guelf-párti Niccolò Fieschi jóvoltából. 1276-ban a Genovai Köztársaság része lett. 1808-ban Napóleon ide akarta telepíteni a francia flottát, ám az építkezés meghiúsult. Az építkezéseket a piemonteiek folytatták 1855-ben. Ekkor indult virágzásnak, s ehhez jelentősen hozzájárult, hogy Camillo Benso di Cavour ide telepítette az olasz hadiflotta egyik főhadiszállását. Demográfia A népesség számának alakulása: Fő látnivalók Cristo Re dei Secoli-templom - a város katedrálisa. Az Adalberto Libera tervei alapján felépült templomot 1975-ben szentelték fel. Santa Maria Assunta - az apátsági templom a 13. században épült. Értékes műtárgyai között vannak Andrea della Robbia, Luca Cambiaso és Giovanni Battista Casoni festményei. Santi Giovanni e Agostino - egyhajós, 16. században épült templom. Castello San Giorgio - korábban egy őrtorony állt a helyén. A várat Niccolò Fieschi kezdte építeni a 13. század második felében. Ezt a genovaiak rövid időn belül lerombolták, helyére egy újabb, jobban megerősített várat építettek a 14. század második felében. Giardini Pubblici - a város parkja. számos Art Nouveau stílusban épült villa. Múzeumok Museo Ubaldo Formentini - várostörténeti múzeum. Museo Amedeo Lia Palazzina delle Arti Museo Navale Közlekedés Közút A várost két autópálya érinti valamint számos főút: A12 (Genova-Róma) A15 (Parma-La Spezia) S.S.330 "Strada di Buoviaggio", Caprigliola felé. S.S.331 "Strada di Lerici", Romito Magra felé. S.S.370 "Strada Litoranea delle Cinque Terre", Manarola felé. S.S.530 "Strada di Porto Venere", Porto Venere felé. Vasút A város főpályaudvara a Stazione di La Spezia Centrale. A Parma-La Spezia és a Pisa–Genova-vasútvonalak találkozási pontja. Légi A városnak nincs saját repülőtere. A legközelebbi légikikötők a genovai Cristoforo Colombo repülőtér, a pisai Galileo Galilei repülőtér valamint a parmai Giuseppe Verdi repülőtér. Vízi A város kikötőjéből számos kompjárat indul Genovába, a Cinque Terre falvaiba, valamint a környező szigetekre (Palmaria, Tino és Tinetto). Tömegközlekedés A városban trolibusz is üzemel. Panoráma Jegyzetek Irodalom Blanchard Paul: Northern Italy (Blue Guide sorozat), W. Norton Company, London, 2005, ISBN 978-0393327304 Fajth Tibor: Itália Panoráma útikönyvek, Athenaeum Nyomda, Budapest, 1980 ISBN 963-243-235-5 További információk A város honlapja (olaszul)